દિલ્હીની જવાહરલાલ નહેરુ યુનિવર્સિટીમાં ગત દિવસોમાં જે કાંઈ બન્યું અને તેમાં કાનૂની કાર્યવાહી અને તપાસ પછી એ ઘટનાક્રમના જે અનેકવિધ આયામો પ્રગટ થઈ રહ્યાં છે તેને લક્ષમાં લેવામાં આવે તો આ સમગ્ર ઘટનાક્રમને સામાન્ય ગણીને ચાલી શકાય તેમ નથી. આ ઘટનાક્રમની શરૃઆત ૯ ફેબ્રુઆરીએ થઈ. એ દિવસે ડાબેરી અને દલિત સંગઠનો સાથે સંકળાયેલા વિદ્યાર્થીઓએ સંસદ પર હુમલાના ષડ્યંત્રના અપરાધી અફઝલ ગુરુને અપાયેલ ફાંસીના વિરોધમાં એક કાર્યક્રમનું આયોજન કર્યું. તેમાં કાશ્મીરના કેટલાક વિદ્યાર્થીઓ પણ સામેલ હતા. સવાલ તો એવો પણ થઈ શકે કે યુનિર્વસિટીના સંચાલકો આવા કાર્યક્રમ માટે મંજૂરી કઈ રીતે આપી શકે? સાંસ્કૃતિક કાર્યક્રમના નામે યોજાયેલા કાર્યક્રમ દરમિયાન અફઝલ ગુરુના સમર્થનમાં સૂત્રોચ્ચાર શરૃ થયા.